
Eiropas Parlaments,
–	ņemot vērā Komisijas priekšlikumu Eiropas Parlamentam un Padomei (COM(2022)0223),
–	ņemot vērā Līguma par Eiropas Savienības darbību 294. panta 2. punktu un 322. panta 1. punktu, kā arī Eiropas Atomenerģijas kopienas dibināšanas līguma 106.a pantu, saskaņā ar kuriem Komisija tam ir iesniegusi priekšlikumu (C9‑0179/2022),
–	ņemot vērā Līguma par Eiropas Savienības darbību 294. panta 3. punktu,
–	ņemot vērā Revīzijas palātas 2022. gada 31. oktobra atzinumu[footnoteRef:1], [1:  	OV C 446, 24.11.2022., 26. lpp.] 

–	ņemot vērā Iestāžu 2001. gada 28. novembra nolīgumu par tiesību aktu pārstrādāšanas tehnikas strukturētāku izmantošanu[footnoteRef:2], [2:  	OV C 77, 28.3.2002., 1. lpp.] 

–	ņemot vērā Juridiskās komitejas 2023. gada 25. aprīļa vēstuli Budžeta komitejai un Budžeta kontroles komitejai, kura nosūtīta saskaņā ar Reglamenta 110. panta 3. punktu,
–	ņemot vērā provizorisko vienošanos, ko atbildīgā komiteja apstiprināja saskaņā ar Reglamenta 74. panta 4. punktu, un Padomes pārstāvja 2023. gada 20. decembra vēstulē pausto apņemšanos apstiprināt Parlamenta nostāju saskaņā ar Līguma par Eiropas Savienības darbību 294. panta 4. punktu,
–	ņemot vērā Budžeta komitejas un Budžeta kontroles komitejas kopīgās apspriedes saskaņā ar Reglamenta 58. pantu,
–	ņemot vērā Reglamenta 110. un 59. pantu,
–	ņemot vērā Reģionālās attīstības komitejas atzinumu,
–	ņemot vērā Rūpniecības, pētniecības un enerģētikas komitejas vēstuli,
–	ņemot vērā Budžeta komitejas un Budžeta kontroles komitejas ziņojumu (A9‑0180/2023),
A.	tā kā saskaņā ar Eiropas Parlamenta, Padomes un Komisijas juridisko dienestu konsultatīvās darba grupas atzinumu Komisijas priekšlikumā nav ietverti nekādi citi būtiski grozījumi kā vienīgi tie, kas tajā skaidri norādīti, un tā kā attiecībā uz iepriekšējo aktu negrozīto noteikumu un minēto grozījumu kodifikāciju priekšlikumā ir paredzēta tikai spēkā esošo tekstu kodifikācija, negrozot to būtību,
1.	pieņem pirmajā lasījumā turpmāk izklāstīto nostāju, ņemot vērā Eiropas Parlamenta, Padomes un Komisijas juridisko dienestu konsultatīvās darba grupas ieteikumus;
2.	Apstiprina Eiropas Parlamenta un Padomes kopīgo paziņojumu, kas pievienots šai rezolūcijai un kas tiks publicēts Eiropas Savienības Oficiālā Vēstneša C sērijā;
3.	Apstiprina Eiropas Parlamenta, Padomes un Komisijas kopīgo paziņojumu, kas pievienots šai rezolūcijai un kas tiks publicēts Eiropas Savienības Oficiālā Vēstneša C sērijā;
4.	pieņem zināšanai Komisijas paziņojumus, kas pievienoti šai rezolūcijai;
5.	prasa Komisijai priekšlikumu Parlamentam iesniegt vēlreiz, ja tā savu priekšlikumu aizstāj, būtiski groza vai ir paredzējusi to būtiski grozīt;
6.	uzdod priekšsēdētājai Parlamenta nostāju nosūtīt Padomei un Komisijai, kā arī dalībvalstu parlamentiem.

P9_TC1-COD(2022)0162
Eiropas Parlamenta nostāja, pieņemta pirmajā lasījumā 2024. gada 14. martā, lai pieņemtu Eiropas Parlamenta un Padomes Regulu (ES, Euratom) 2024/... par finanšu noteikumiem, ko piemēro Savienības vispārējam budžetam (pārstrādāta redakcija)
(Tā kā starp Parlamentu un Padomi tika panākta vienošanās, Parlamenta nostāja atbilst galīgajam tiesību aktam Regulai (ES, Euratom) 2024/2509.)



NORMATĪVĀS REZOLŪCIJAS PIELIKUMS

Kopīgs paziņojums par budžeta procedūru attiecībā uz procentiem vai citām maksām, kas jāmaksā par atceltiem vai samazinātiem naudas sodiem, citiem sodiem vai sankcijām saistībā ar Regulas (ES, Euratom) 2024/2509 pieņemšanu
“Eiropas Parlaments un Padome ir vienojušies, ka visus procentus vai citas maksas, kas jāmaksā par atceltiem vai samazinātiem naudas sodiem, citiem sodiem vai sankcijām, pašreizējās daudzgadu shēmas darbības laikā iegrāmatos kā negatīvus ieņēmumus. Tas ir izņēmums no negatīvu ieņēmumu aizlieguma un attiecas tikai uz šo konkrēto, neparedzamo situāciju.
Neskarot attiecīgās prerogatīvas, Eiropas Parlaments, Padome un Komisija, ņemot vērā iepriekšējo pieredzi un gaidāmās turpmākās norises, vienojas saskaņā ar Finanšu regulas budžeta principiem izskatīt ilgtermiņa ilgtspējīgu risinājumu šādu procentu vai citu maksu finansēšanai, kas būtu piemērojams pēc 2027. gada, tostarp attiecībā uz procentu likmi, kura jāmaksā par naudas sodu vai citu sodu summu, kas jāatmaksā kā pienācīga kompensācija saņēmējiem uzņēmumiem šādās situācijās.”

|Eiropas Parlamenta, Padomes un Komisijas kopīgs paziņojums par Finanšu regulas 36. pantā paredzēto vienoto datizraces un riska novērtēšanas rīku saistībā ar Regulas (ES, Euratom) 2024/2509 pieņemšanu
“Eiropas Parlaments, Padome un Komisija (“trīs iestādes”) atzīst, ka ir svarīgi uzlabot Savienības finanšu interešu aizsardzību, kā norādīts 2020. gada 16. decembra Iestāžu nolīgumā (“IN”) un kā noteikts LESD 325. pantā.
Visas trīs iestādes piekrīt, ka šis rīks ir jāpilnveido saskaņā ar IT drošības un datu aizsardzības noteikumiem. Lai samazinātu administratīvo slogu un izvairītos no nesamērīgām IT izmaksām dalībvalstīm un citiem lietotājiem, tiks ņemtas vērā dalībvalstīs izveidotās apstiprinātās sistēmas.
Trīs iestādes apņemas sadarboties turpmākā šī rīka izstrādē. Komisija apstiprina, ka tā turpinās izstrādāt šo rīku, apspriežoties ar tā lietotājiem, un piedāvās dalībvalstīm atbalstu visu tehnisko jautājumu risināšanā. Dalībvalstis sadarbosies ar Komisiju, lai nodrošinātu sinerģiju, kas vajadzīga sadarbspējai ar attiecīgajām IT sistēmām un datubāzēm.
Pēc tam, kad Komisija būs novērtējusi šī rīka gatavību, pamatojoties uz Finanšu regulas 36. panta 6. punktā minētajiem kritērijiem, trīs iestādes, neskarot to attiecīgās kompetences, apņemas izskatīt un atkārtoti apspriest šī rīka obligātu izmantošanu daudzgadu finanšu shēmā laikposmam pēc 2027. gada.”

Komisijas vienpusējs paziņojums par atceltajām saistībām saistībā ar Regulas (ES, Euratom) 2024/2509 pieņemšanu
“Daudzgadu finanšu shēmas laikposmam pēc 2027. gada sagatavošanas kontekstā Komisija izskatīs jautājumu par piemērošanas jomas, kurā tiek atkal darītas pieejamas apropriācijas, kas atbilst atceltajām saistībām, paplašināšanu. Tas neskar gaidāmo Komisijas priekšlikumu par daudzgadu finanšu shēmu laikposmam pēc 2027. gada un Komisijas likumdošanas iniciatīvas tiesības, kā noteikts Līgumos.”

Komisijas vienpusējs paziņojums par agrīnas atklāšanas un izslēgšanas sistēmu saistībā ar Regulas (ES, Euratom) 2024/2509 pieņemšanu
“Eiropas Komisija atzīst, cik svarīgi ir līdz minimumam samazināt administratīvo slogu dalībvalstu iestādēm saistībā ar agrīnas atklāšanas un izslēgšanas sistēmas (EDES) mērķtiecīgu paplašināšanu, attiecinot to arī uz dalīto pārvaldību un tiešo pārvaldību ar dalībvalstīm. 
Komisija ir apņēmusies izstrādāt visaptverošus norādījumus un piedāvāt dalībvalstīm mācību sesijas par EDES īstenošanu un tās datubāzes izmantošanu. 
Komisija turpinās uzlabot EDES datubāzi, piemēram, ļaujot veikt vairāku vienību meklēšanu un uzlabojot datubāzes izkārtojumu.
Komisija centīsies nodrošināt IT sadarbspēju starp EDES un attiecīgajām valstu sistēmām, lai racionalizētu procesu un ļautu ātrāk pārbaudīt attiecīgo personu vai vienību izslēgšanas situācijas.
Komisija apstiprina, ka ikviens papildu informācijas pieprasījums EDES vajadzībām tiks izskatīts, nepārsniedzot to, kas ir absolūti nepieciešams un samērīgs, un saskaņā ar piemērojamajiem datu aizsardzības noteikumiem. Jāatgādina, ka Eiropas Datu aizsardzības uzraudzītāja atzinums par Komisijas priekšlikumu Finanšu regulas pārstrādāšanai neradīja nekādas bažas attiecībā uz EDES.
[bookmark: _GoBack]Komisija ir apņēmusies veicināt netraucētu pāreju uz EDES piemērošanu, pilnībā sadarbojoties ar dalībvalstīm.”

